Poto ꞌsu jopoto me moꞌko Herodes aꞌta,
undy wyino siriko menganamon tundaꞌsan Jerusalem ꞌwa,
moro Judea tano Betlehem po moꞌko Jesus womaꞌpo wyino.
Ikaꞌsan:
“Oje ko moꞌko omaꞌsenan Simosu Jopotory nan?
Moro isirikory wepaꞌkary enei irombo naꞌna.
Ety awonga naꞌna nopyi.”
Moro etaꞌpo mero,
moꞌko jopoto Herodes weꞌnarangaꞌpo,
paꞌporo moꞌkaron Jerusalem ponokon maro.
Paꞌporo moꞌkaron Tamusi pokonokon jopotorykon,
paꞌporo moꞌkaron Tamusi karetary ukuꞌnamon enapa aꞌnanoꞌpoꞌsan iꞌwa.
Oje moꞌko Mesias womary man ukutyry ꞌse iwyinoine kynakon.
Ikaꞌsan iꞌwa:
“Betlehem po,
Judea ta.
Tymero irombo man moꞌko Tamusi auran ukuꞌponenymbo ꞌwa:
Amoro,
Juda yinonorymbo tano Betlehem,
irombo ro koꞌwarono kapyn amoro mana morokon Juda tanokon potonon raꞌna.
Awyino ro irombo amy poto ꞌsu jopoto kynoꞌtan.
Moꞌko ro moꞌkaron ypyitorykon Israel pajanymbo enenen me kynaitan.”
Irombo Herodes ꞌwa ekapyn ta moꞌkaron siriko menganamon koꞌmapoꞌsan.
Moro siriko wonepotopombo kurita poko iruꞌpyn me imero iwoturupoꞌpo iꞌwaine.
Irombo Betlehem ꞌwa emokyꞌsan iꞌwa.
Ikaꞌpo iꞌwaine:
“Paꞌporo one wara moꞌko pitani wairy imengatandoko iruꞌpyn me.
Eporyꞌpo mero,
ekariꞌtoko me yꞌwa,
ety awonga wytoꞌse me awu enapa.”
Moꞌko jopoto auran etaꞌpo mero,
itoꞌsan.
Irombo moro siriko,
moro iwepaꞌkary tone tywaije iꞌwaine kynakon iro wytoꞌpo uwapoine.
Irombo moꞌko pitani waitopo epo moro siriko poropyꞌpo.
Moro siriko eneꞌpo me ro rapa tyꞌwaine,
poto me imero ewaꞌpotaꞌsan.
Moro auto taka tywoꞌmyꞌsan mero,
moꞌko pitani eneꞌpo iꞌwaine moꞌko isano Maria maro.
Iwokunamaꞌsan ety awongatoꞌme.
Morokon tynyrykon jeꞌnykon etapurumakaꞌsan iꞌwaine.
Ikaꞌmiꞌpo,
typoporen tykoroꞌkamy,
typoporen itupu epukuꞌpo yryꞌsan iꞌwaine iꞌwa.
Irombo iwonetoine Tamusi ꞌwa uruꞌsan,
Herodes ꞌwa rapa eramaꞌpa iwaitoꞌkoꞌme.
Iro ke ro amy terapa oma ta iweramaꞌsan tywaitoꞌkon ꞌwa.
Itoꞌsan wyino Josef woneto amy Tamusi apojon wonepoꞌpo.
Ikaꞌpo iꞌwa:
“Ajawongo.
Moꞌko pitani maro,
moꞌko isano maro enapa etuwarikako Egypte ꞌwa.
Moro po ro aiko me moro aweramary man ekarityry ꞌwa ro yꞌwa.
Moꞌko Herodes irombo moꞌko pitani upitan iwotoꞌme.”
Josef awomyꞌpo.
Moro koko noro moꞌko pitani maro,
moꞌko isano maro enapa iwomimaꞌpo Egypte ꞌwa.
Herodes rombyry ꞌwa ro moro po iweꞌiꞌpo.
Iwara ro ero Tamusi auran ukuꞌponenymbo nekarityꞌpo woꞌkapyꞌpo:
Egypte wyino ymuru sikoꞌmai.
Moꞌkaron siriko menganamon ꞌwa tamuꞌmaꞌpo ukutyꞌpo mero,
moꞌko Herodes woreꞌkoꞌpo imero.
Irombo warinu pokonokon emokyꞌsan iꞌwa Betlehem ꞌwa.
Moro wyino ro paꞌporo moꞌkaron oko siriko aitonon wokyryjaꞌmakon,
moꞌkaron oko siriko anapoꞌiꞌpa noro aitonon wokyryjaꞌmakon enapa wopoꞌsan iꞌwa.
Moꞌkaron siriko menganamon nekarityꞌpo siriko wepaꞌkatopombo kurita poko irombo tywoꞌpoꞌse kynakon.
Moro jako ro ero Tamusi auran ukuꞌponenymbo Jeremia nekarityꞌpo woꞌkapyꞌpo:
Rama po ura,
ataikapoꞌno kynotanon.
Rakel turare man tyꞌmakon poko.
Aturakeꞌkapoꞌpa man,
uwa rapa iwairykon ke.
Moꞌko Herodes rombyꞌpo mero,
Josef woneto amy Tamusi apojon wonepoꞌpo Egypte po.
Ikaꞌpo:
“Ajawongo!
Moꞌko pitani maro,
moꞌko isano maro enapa eramako moꞌkaron Israel pajanymbo yinonory ꞌwa.
Moꞌko pitani wory ꞌsangonymbo tyromoꞌse terapa mandon.”
Irombo Josef awomyꞌpo.
Moꞌko pitani maro,
moꞌko isano maro enapa iweramaꞌpo moꞌkaron Israel pajanymbo yinonory ꞌwa.
Moꞌko tyjumy Herodes yꞌpetakan me Judea jopotory me moꞌko Arkelaus wairy etaꞌpo mero te tyꞌwa,
tanarike Josef kynakon moro ꞌwa tytory poko.
Tywoneto turuꞌpo mero,
iwomimaꞌpo Galilea ꞌwa.
Moro po ro amy Nasaret tatynen aitopo ꞌwa amanje itoꞌpo.
Iwara ro ero Tamusi auran ukuꞌponamonymbo nekarityꞌpo woꞌkapyꞌpo:
Nasaret pono me kynejatotaꞌton.